**îmbracă-mă cu tine**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dac-aș putea să te îmbrac în alge

și să descalț furtuna de plăceri

am eșua pe-o insulă pustie

iar pescărușii ne-ar privi stingheri

ca pe un moft cu bagatele-albastre

întins pe-o plajă cu nisipul ud

pe care-am construit castele noaptea

să nu-ți sărute luna trupul nud

am căuta cu felinarul sorții

o lacrimă pe un atol pustiu

să cultivăm magnolii albe toamna

și să le-ascund la iarnă în atriu

dac-aș putea să mă îmbrac cu tine

să-mi fie primăvară-n orice zi

ar înflori pe strada mea castanii

și versuri de iubire mi-ar șopti